2007D0863 — SL — 25.02.2011 — 001.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B ODLOČBA KOMISIJE z dne 14. decembra 2007 o odobritvi odstopanja, ki ga je zahtevalo Združeno kraljestvo z ozirom na Severno Irsko na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (notificirano pod dokumentarno številko C(2007) 6281) (Besedilo v angleškem jeziku je edino verodostojno) (2007/863/ES) (UL L 337, 21.12.2007, p.122)

spremenjena z:









▼B

ODLOČBA KOMISIJE

z dne 14. decembra 2007

o odobritvi odstopanja, ki ga je zahtevalo Združeno kraljestvo z ozirom na Severno Irsko na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov

(notificirano pod dokumentarno številko C(2007) 6281)

(Besedilo v angleškem jeziku je edino verodostojno)

(2007/863/ES)







KOMISIJA EVROPSKIH SKUPNOSTI JE – ob upoštevanju Pogodbe o ustanovitvi Evropske skupnosti, ob upoštevanju Direktive Sveta 91/676/EGS z dne 12. decembra 1991 o varstvu voda pred onesnaževanjem z nitrati iz kmetijskih virov ( 1 ) in zlasti tretjega pododstavka odstavka 2 Priloge III k Direktivi, ob upoštevanju naslednjega: (1) Če se količina gnojila, ki ga namerava država članica letno uporabiti na hektar, razlikuje od količine, navedene v prvem stavku drugega pododstavka odstavka 2 Priloge III k Direktivi 91/676/EGS in v točki (a) navedenega pododstavka, mora biti ta količina določena tako, da ne vpliva na doseganje ciljev iz člena 1 navedene direktive in mora biti upravičena na podlagi objektivnih meril, kot so v tem primeru dolga rastna doba in posevki, ki sprejemajo veliko dušika. (2) Združeno kraljestvo je 10. avgusta 2007 Komisiji predložilo zahtevek za odstopanje na podlagi tretjega pododstavka odstavka 2 Priloge III k Direktivi 91/676/EGS z ozirom na Severno Irsko. (3) Zahtevano odstopanje se nanaša na namen Združenega kraljestva, da na travniških kmetijah Severne Irske dovoli vnos 250 kg dušika iz živinskega gnojila letno na hektar. Odstopanje bi predvidoma zajemalo največ 732 kmetijskih gospodarstev na Severnem Irskem, kar ustreza 2,7 % vseh kmetij, 4 % uporabljene kmetijske površine in 5 % glav živine. (4) Zakonodaja za izvajanje Direktive 91/676/EGS, the Nitrates Action Programme Regulations (Northern Ireland) 2006 (Regulations 2006 No 489), je bila sprejeta in prav tako velja za zahtevano odstopanje. (5) Predpisi o uporabi fosforja v kmetijstvu (Severna Irska) iz leta 2006 (The Phosphorus (Use in Agriculture) Regulations (Northern Ireland)) določajo ukrepe o upravljanju vnosa fosfatnih gnojil v zemljišča, da bi se preprečilo onesnaževanje voda. Predpisi prepovedujejo uporabo mineralnih gnojil, razen če je dokazano, da količina ne presega potrebe posevka, kar med drugim zahteva oceno stanja rodovitnosti tal s kemijsko analizo. (6) Predloženi podatki o kakovosti vode kažejo, da so nizke koncentracije nitratov skupna značilnost vodnih teles na Severnem Irskem. Leta 2005 je bila povprečna koncentracija nitratov v podzemni vodi pod 20 mg/l v 71 % krajev spremljanja, koncentracija večja kot 50 mg/l nitratov pa je bila zabeležena na 7 % krajev vzorčenja in manj. Podatki o kakovosti vode v rekah so pokazali, da so bile leta 2005 povprečne koncentracije nitratov pod 20 mg/l na 99 % krajev vzorčenja in nobena merilna postaja ni presegla 50 mg/l nitratov. Vsa velika jezera so imela povprečno koncentracijo manj kot 10 mg/l nitratov. (7) Tretje poročilo o izvajanju Direktive o nitratih je pokazalo, da 72 % merilnih postaj za podzemno vodo kaže nespremenjeno ali zmanjšano koncentracijo nitratov v obdobju 1999–2003; koncentracija nitratov v površinskih vodah je bila v tem obdobju nespremenjena ali se je zmanjševala pri 87 % merilnih postaj površinskih voda. (8) V skladu z odstavkom 5 člena 3 Direktive 91/676/EGS se Nitrates Action Programme Regulations (Northern Ireland) 2006 uporablja na celotnem ozemlju Severne Irske. (9) Število glav živine in uporaba mineralnih gnojil sta se v zadnjem desetletju zmanjšala. V obdobju 1995–2005 se je število glav živine zmanjšalo za 2 % govedi, 36 % prašičev in 22 % ovac. Uporaba mineralnega dušikovega gnojila se je v obdobju od leta 1995 do leta 2005 zmanjšala za 41 % in v letu 2005 je bila pogostnost uporabe 89 kg dušika na hektar, v istem obdobju se je uporaba fosfatnih gnojil zmanjšala za 49 % in leta 2005 je bila uporaba fosforja povprečno 7 kg na hektar. Presežek dušika na nacionalni ravni se je zmanjšal s 159 kg/ha leta 1995 na 124 kg/ha leta 2005. (10) Ker je na Severnem Irskem veliko padavin in prevladujejo tla s slabim odtokom, je 93 % kmetijskega območja namenjenega travinju, katerega velik del ima dobro do zelo dobro možnost za rast trave. Zaradi motenega odtoka je na večini tal na Severnem Irskem razmeroma velika možnost denitrifikacije, ki zmanjšuje koncentracijo nitratov v tleh in zaradi tega količino nitratov, ki so podvrženi izpiranju. (11) Na Severnem Irskem se 70 % površin obdeluje ekstenzivno in 45 % skupnih kmetijskih površin se obdeluje v okviru kmetijskih okoljskih programov. (12) Za podnebje na Severnem Irskem sta značilna enakomerno razporejena količina padavin čez leto in relativno majhen razpon temperatur, kar spodbuja razmeroma dolgo rastno sezono trave, od 270 dni na leto na obalnem območju do okoli 260 dni na leto na osrednjem nižavju, kjer se zemljišča dejavno upravljajo in obdelujejo. (13) Spremni dokumenti, ki so predloženi v uradnem obvestilu, kažejo, da je predlagana količina 250 kg dušika iz živinskega gnojila pašne živine letno na hektar na travniških kmetijah utemeljena na podlagi objektivnih meril, kot so dolga rastna doba in posevki, ki sprejmejo veliko dušika. (14) Komisija po pregledu zahtevka meni, da predlagana količina 250 kg dušika na hektar ob upoštevanju nekaterih strogih pogojev ne bo posegala v doseganje ciljev iz Direktive 91/676/EGS. (15) Ta odločba se uporablja v povezavi z Nitrates Action Programme Regulations (Northern Ireland) 2006, ki na Severnem Irskem velja za obdobje 2007–2010. (16) Ukrepi, predvideni s to odločbo, so v skladu z mnenjem Odbora za nitrate, ki je bil ustanovljen v skladu s členom 9 Direktive 91/676/EGS – ob upoštevanju naslednjega: SPREJELA NASLEDNJO ODLOČBO:







▼M1

Člen 1

Odstopanje, ki ga je zahtevalo Združeno kraljestvo z ozirom na Severno Irsko z dopisom z dne 10. avgusta 2007, in podaljšanje, za katero je zaprosilo z dopisom z dne 23. septembra 2010, da bi smelo uporabiti večjo količino živinskega gnojila, kakor je določena v prvem stavku drugega pododstavka odstavka 2 Priloge III k Direktivi 91/676/EGS in točki (a) navedenega pododstavka, se odobrita ob upoštevanju pogojev iz tega sklepa.

▼B

Člen 2

Opredelitev pojmov

V tej odločbi se uporabljajo naslednje opredelitve:

(a) „travniška kmetija“ pomeni kmetijsko gospodarstvo, kjer 80 % ali več kmetijske površine, primerne za gnojenje, pokriva trava;

(b) „pašna živina“ pomeni govedo (razen telet, rejenih za meso), ovce, jelenjad, koze in konje;

(c) „trava“ pomeni trajno ali začasno travinje (začasno pomeni, da leži manj kot štiri leta).

Člen 3

Področje uporabe

Ta odločba se uporablja na individualni podlagi in pod pogoji iz členov 4, 5 in 6 za travniške kmetije.

Člen 4

Letna dovoljenja in obveznosti

1. Kmetje, ki želijo imeti odobrena odstopanja, morajo vsako leto oddati vloge pristojnim organom.

2. Skupaj z letno vlogo v skladu z odstavkom 1 se pisno obvežejo, da bodo izpolnjevali pogoje, določene v členih 5 in 6.

3. Pristojni organi zagotovijo, da so vsi zahtevki za odstopanje podvrženi upravnemu nadzoru. Če nadzor, ki ga izvajajo nacionalni organi nad zahtevki iz odstavka 1, pokaže, da pogoji iz členov 5 in 6 niso izpolnjeni, se o tem obvesti vlagatelj zahtevka. V tem primeru velja zahtevek za zavrnjenega.

Člen 5

Uporaba živinskega gnojila in drugih gnojil

1. Količina živinskega gnojila pašne živine, ki se vsako leto vnese v tla na travniških kmetijah, vključno od živali samih, ne presega količine gnojila, ki vsebuje 250 kg dušika na hektar, pod pogoji iz odstavkov 2 do 8.

2.) Skupni vnos dušika ne presega predvidljivih potreb po hranilih zadevnega posevka in upošteva vnos iz tal.

3. Vsaka kmetija ima načrt gnojenja, kjer je opisano kolobarjenje kmetijskega zemljišča in načrtovana uporaba gnojila, dušika in fosfatnih gnojil. Kmetija ima na razpolago načrt vsako koledarsko leto najpozneje do 1. marca.

Načrt gnojenja vključuje naslednje:

(a) število glav živine, opis sistema namestitve in sistema za shranjevanje, vključno z velikostjo prostora, ki je na razpolago za skladiščenje gnojila;

(b) izračun dušika (z odštevkom izgub pri namestitvi in shranjevanju) in fosforja iz gnojila, ki se proizvedeta na kmetiji;

(c) načrt kolobarjenja posevkov in površino za vsak posevek, vključno s skico položajev posameznih polj;

(d) predvidene potrebe posevka po dušiku in fosforju;

(e) količino in vrsto gnojila, ki se dostavi izven kmetije ali na kmetijo;

(f) rezultate analize tal glede stanja dušika in fosforja v tleh, če so na voljo;

(g) količino vnesenega dušika in fosforja iz gnojila za vsako polje (enote rabe ali poljine, ki so homogene glede na vrsto posevka in tip tal);

(h) količino vnesenega dušika in fosforja iz kemičnih in drugih gnojil za vsako polje.

Načrte je treba popraviti najpozneje sedem dni po vsaki spremembi v kmetijski praksi, da se zagotovi skladnost med načrti in dejansko kmetijsko prakso.

4. Vsaka kmetija vodi bilanco gnojenja, vključno z informacijami o upravljanju z onesnaženimi vodami in vnosi fosforja. Bilanca gnojenja se predloži pristojnemu organu za vsako koledarsko leto.

5. Vsaka travniška kmetija, za katero je odobreno individualno odstopanje, se strinja, da se vloga iz člena 4(1), načrt gnojenja in bilanca gnojenja preverjajo.

6. Za vsako kmetijo, za katero je odobreno individualno odstopanje, se opravi analiza dušika in fosforja v tleh, in sicer najmanj vsaka štiri leta za vsako območje kmetije, ki je homogeno glede na kolobarjenje posevkov in lastnosti tal. Zahteva se vsaj ena analiza na 5 hektarjev kmetijskih površin.

7. Živinskega gnojila se ne sme nanašati jeseni pred začetkom setve trave.

8. Vsaka travniška kmetija, za katero je odobreno individualno odstopanje, zagotovi, da končna količina fosforja, izračunana v skladu z metodologijo, ki jo je določil pristojni organ v skladu s členom 7(2) te odločbe, ne preseže presežka 10 kg fosforja na hektar letno.

Člen 6

Upravljanje zemljišč

Na 80 % ali več površin, ki so na kmetijah primerne za vnos gnojila, se goji trava. Kmetje, za katere je odobreno individualno odstopanje, izvajajo naslednje ukrepe:

(a) začasno travinje se orje spomladi;

(b) oranju trave na vseh tipih tal takoj sledijo posevki z visoko potrebo po dušiku;

(c) kolobarjenje ne vključuje stročnic in drugih rastlin, ki vežejo atmosferski dušik. To pa ne velja za deteljo v travinju z manj kot 50 % detelje ter za žita in grah, ki so podsejani s travo.

Člen 7

Drugi ukrepi

1. To odstopanje se uporablja brez poseganja v ukrepe, ki so potrebni za upoštevanje okoljske zakonodaje Skupnosti.

2. Pristojni organi določijo in Komisiji sporočijo podroben postopek za izračun končne količine fosforja na kmetijah, za katere je dovoljeno individualno odstopanje, ob upoštevanju vnosa fosfatov s koncentratom, krmo in gnojili ter donos v proizvode (žive živali, meso in drugi živalski proizvodi), krmo in pridelke.

Člen 8

Spremljanje

1. Pristojni organ sestavi in vsako leto posodobi zemljevide, iz katerih so razvidni odstotki travniških kmetij, živine in kmetijskih zemljišč, za katere je v vsaki upravni enoti odobreno individualno odstopanje. ►M1 Ti zemljevidi se vsako leto do junija predložijo Komisiji. ◄

2. Spremljanje kmetij, ki jih pokrivata akcijski program in odstopanje, se izvaja na kmetijskih gospodarstvih in kmetijskih območjih spremljanja. Referenčna območja spremljanja predstavljajo različne tipe tal, ravni intenzivnosti in praks gnojenja.

3. Raziskave in analize hranil zagotavljajo podatke o lokalni rabi zemljišč, kolobarjenju posevkov in kmetijski praksi na kmetijah, za katere je odobreno individualno odstopanje. Ti podatki se lahko uporabijo za modelno zasnovane izračune obsega izpiranja nitratov in izgub fosforja na poljih, na katerih se vnaša do 250 kg dušika iz gnojila pašne živine na hektar letno.

4. Spremljanje plitvih podzemnih vod, talnih vod, odpadnih vod in potokov na kmetijah, ki jih pokrivajo kraji spremljanja na kmetijskem območju, so vir podatkov o koncentraciji dušika in fosforja v vodi, ki izteka iz območja korenin in se izliva v podzemne in površinske vode.

5. Na kmetijskih območjih, ki se nahajajo v bližini najbolj občutljivih jezer, se poostri spremljanje kakovosti vode.

6. Izvede se študija z namenom, da se ob koncu obdobja odstopanja zberejo podrobne znanstvene informacije o sistemih travinja v intenzivni rabi, da se izboljša upravljanje s hranili. Ta študija se bo osredotočila na izgube hranil, vključno z izpiranjem nitratov, izgube zaradi denitrifikacije in izgube fosfatov v okviru sistemov intenzivne proizvodnje mleka na reprezentativnih območjih.

Člen 9

Nadzor

1. Pristojni nacionalni organ izvaja upravne preglede vseh kmetij, za katere je odobreno individualno odstopanje, da oceni, ali upoštevajo najvišjo količino 250 kg dušika iz gnojila pašne živine letno na hektar, največjo stopnjo gnojenja z dušikom in fosforjem ter pogoje za rabo zemljišč.

2. Na podlagi analize tveganja, rezultatov pregledov iz prejšnjih let in rezultatov splošnih naključnih pregledov zakonodaje o izvajanju Direktive 91/676/EGS se vzpostavi program pregledov na kraju samem. Na vsaj 3 % kmetij, za katere je odobreno individualno odstopanje, se izvedejo pregledi na kraju samem v zvezi s pogoji iz členov 5 in 6.

Člen 10

Poročanje

1. Pristojni organ Komisiji vsako leto predloži rezultate spremljanja, skupaj s strnjenim poročilom o spreminjanju kakovosti vode in načinu vrednotenja. V poročilu so navedene informacije o vrednotenju izvajanja pogojev odstopanja z nadzori na ravni kmetije in podatki o kmetijah, ki se ne držijo določb; informacije so osnovane na rezultatih upravnih pregledov in pregledov na kraju samem. Prvo poročilo se pošlje do novembra 2008, poznejša letna poročila pa najpozneje do junija vsako leto.

2. Tako dobljene rezultate bo Komisija upoštevala pri možnih novih zahtevkih za odstopanje.

▼M1

Člen 11

Uporaba

Ta sklep se uporablja v okviru uredbe o akcijskem programu za nitrate (Nitrates Action Programme Regulation), Severna Irska, 2010.

Veljati preneha 31. decembra 2014.

▼B

Člen 12

Ta odločba je naslovljena na Združeno kraljestvo.